Hulle besef nie eers hulle werk wanneer ons spelenderwys hulle vaardighede uitbrei en versterk nie. Ons werk aan grootmotoriese, sowel as fynmotoriese, perseptuele en kognitiewe ontwikkeling. Sosiale en emosionele ontwikkeling is vir ons ook baie belangrik sodat ons onafhanklike, selfversekerde kindertjies graad 1 toe kan stuur. Ons ander klassies dien as trappies vir ons gr R-kurrikulum en fokus op voorvaardighede nodig vir Gr R.
Saam met opgeleide personeel identifiseer ons probleemareas en werk dan saam met spraak- , spel- en arbeidsterapeute om agterstande in te haal en hindernisse te oorkom. Ons doen ook skoolgereedheidstoetse by die skool om te verseker ons kleuters is wel gereed wanneer hulle na die "groot skool" toe moet gaan en help ouers wat vrystelling moet kry.
Kontiki se leuse is nie sonder rede "Gelukkige kleuters" nie. Ons poog om in Afrikaans en binne 'n veilige, stabiele en gelukkige omgewing kinders op te voed volgens Christelike beginsels. Met liefde as die grond waarin ons kleingoed groei kan kleuters nie anders as om te blom nie.